Kvennalandsliðið í fótbolta verður í fjórða og neðsta styrkleikaflokki þegar dregið verður í riðla fyrir Evrópumótið á Englandi á næsta ári. Umspil um laust sæti á EM lauk í gær.
Þrettán lið voru búin að vinna sér inn keppnisrétt í gegnum undankeppnina og bættust við þrjú lið í gegnum umspilið sem lauk í gær. Rússland vann Portúgal, Sviss lagði Tékkland og Norður-Írland vann Úkraínu og því eru Rússland, Sviss og Norður-Írland á leið á EM. Mikil spenna var í leik Sviss og Tékklands. Sviss hafði betur eftir vítaspyrnukeppni og höfðu þau úrslit áhrif á niðurröðunina í styrkleikaflokka fyrir riðlakeppnina. Hefði Tékkland unnið væri Ísland í þriðja styrkleikaflokki en þar sem Sviss vann einvígið færist íslenska liðið niður í fjórða og neðsta styrkleikaflokk. Þar verða einnig Rússland, Finnland og Norður-Írland. Norður-írska liðið náði sögulegum árangri með sigri á Úkraínu í gær. Þetta er í fyrsta sinn sem Norður-Írland kemst á stórmót en liðið er í 49. sæti heimslistans og að mestu skipað leikmönnum sem spila í heimalandinu.
Evrópumeistarar Bayern München eru úr leik í Meistaradeild karla í fótbolta. Bayern heimsótti Paris Saint-Germain á Parc des Princes í París í gær og þrátt fyrir 1-0 sigur Bayern fer PSG áfram í undanúrslit með fleiri mörk skoruð á útivelli. Fyrri leik liðanna lauk með 3-2 sigri PSG í Þýskalandi. Þá komst Lundúnarlið Chelsea einnig áfram í undanúrslit eftir samanlagðan sigur á Porto þrátt fyrir að Porto hafi unnið seinni leikinn í gær, 1-0. Chelsea vann fyrri leikinn 2-0 og einvígið því samanlagt 2-1. Það skýrist í kvöld hvaða tvö lið komast einnig í undanúrslit en þar eigast við Dortmund og Manchester City í Þýskalandi þar sem City leiðir 2-1 og svo Liverpool og Real Madrid á Anfield þar sem spænska liðið leiðir 3-1 eftir sigur á heimavelli í fyrri leiknum. Báðir leikir hefjast klukkan sjö.
Þrjú lið tryggðu sér sæti á Evrópumóti kvenna í fótbolta í gærkvöld. Ísland verður í fjórða styrkleikaflokki þegar dregið verður í riðla fyrir EM.